**Στοιχεία συντακτικού**

**(βασικές γνώσεις)**

1**.     Υποκείμενο**

-          Σε μια πρόταση, το υποκείμενο είναι η λέξη που μας δείχνει ποιος ‘‘κάνει’’ αυτό που λέει το ρήμα (συνήθως το βρίσκουμε ρωτώντας ποιος;)

-          Το υποκείμενο μπαίνει σε πτώση ονομαστική και συμφωνεί με το ρήμα στο πρόσωπο και στον αριθμό,

π.χ., ὁ Ὄλυμπος ἐστίν ὄρος: τόσο το ρήμα όσο και το υποκείμενο είναι σε γ΄ πρόσωπο και ενικό αριθμό.

Οι μόνες περιπτώσεις να μπει το υποκείμενο σε άλλη πτώση εκτός από την ονομαστική, είναι:

α) το υποκείμενο απαρεμφάτου σε περίπτωση ετεροπροσωπίας, που μπαίνει σε πτώση αιτιατική (βλ. παρακάτω, ΄΄η σύνταξη του απαρεμφάτου΄΄).

β) το υποκείμενο της μετοχής, που μπαίνει σε διαφορετικές πτώσεις (βλ. παρακάτω ΄΄η σύνταξη της μετοχής΄΄).

-          Η μόνη περίπτωση να μη συμφωνεί το υποκείμενο με το ρήμα σε αριθμό είναι η λεγόμενη αττική σύνταξη: συγκεκριμένα, όταν το υποκείμενο είναι γένους ουδετέρου και αριθμού πληθυντικού, τότε το ρήμα, αντί να μπει σε γ΄ πληθυντικό πρόσωπο, μπαίνει σε γ΄ ενικό,

        π.χ., τά παιδία παίζει [αντί παίζουσι],

                τά ἄνθη ἀκμάζει [αντί ἀκμάζουσι]

2.     **Το κατηγορούμενο**

-          Το  κατηγορούμενο είναι μια λέξη της πρότασης που συνήθως αναφέρεται στο υποκείμενο και του αποδίδει κάποιο χαρακτηριστικό ή ιδιότητα (μας δίνει, δηλαδή, μια επιπλέον πληροφορία για το υποκείμενο),

π.χ., ἡ Δῆλος ἐστί νῆσος

-          Ανάμεσα στο υποκείμενο και το κατηγορούμενο μεσολαβεί υποχρεωτικά ένα ρήμα που ονομάζεται συνδετικό, ακριβώς επειδή συνδέει υποκείμενο και κατηγορούμενο·  τα πιο συνηθισμένα συνδετικά ρήματα είναι: εἰμί, γίγνομαι, φαίνομαι, λέγομαι, καλοῦμαι, ὀνομάζομαι  κ.α. (αλλά και πολλά απλά ρήματα μπορούν να σε κάποιες περιπτώσεις να λειτουργήσουν ως συνδετικά).

-          Το κατηγορούμενο συμφωνεί πάντοτε με το υποκείμενο στην πτώση (άρα στις περισσότερες περιπτώσεις μπαίνει σε πτώση ονομαστική),

π.χ., ἡ γῆ ἐστί στρογγῦλη

         οἱ Δελφοί εἰσί πόλις

3.     **Το αντικείμενο**

-          Το αντικείμενο είναι η λέξη της πρότασης στην οποία πηγαίνει, μεταβαίνει η ενέργεια του ρήματος (συνήθως το βρίσκουμε ρωτώντας τι; ή ποιόν;,  σε τι; ή σε ποιόν;),

π.χ., οἱ Θηβαῖοι ἔκοπτον τά δένδρα.

-          Το αντικείμενο μπαίνει σε μιαν από τις λεγόμενες πλάγιες πτώσεις: πιο συνηθισμένη είναι η αιτιατική αλλά συχνά το συναντάμε και σε δοτική ή γενική (η πτώση στην οποία θα μπει το αντικείμενο εξαρτάται από το ρήμα: υπάρχουν ρήματα που παίρνουν αντικείμενο μόνο σε αιτιατική, άλλα μόνο σε γενική κ.λ.π.),

Π.χ., ἀκούω τοῦ ῥήτορος [γενική]

τά ἔργα οὐ συμφωνεῖ τοῖς λόγοις   [δοτική]

-          δεν παίρνουν όλα τα ρήματα αντικείμενο· αν εξαιρέσουμε τα συνδετικά, όλα τα υπόλοιπα χωρίζονται σε δυο μεγάλες κατηγορίες: τα αμετάβατα, που η ενέργεια τους δε μεταβαίνει σε άλλη λέξη και συνεπώς δε δέχονται αντικείμενο, και τα μεταβατικά, που δέχονται αντικείμενο (προσοχή: το ίδιο ρήμα μπορεί να είναι σε μια περίπτωση μεταβατικό και σε άλλη αμετάβατο),

π.χ.,  βαδίζει τάχιστα [αμετάβατο]

          βαδίζει τήν εὐθεῖαν ὁδόν [μεταβατικό]

-          τα μεταβατικά **ρήματα** χωρίζονται σε **μονόπτωτα**, που παίρνουν ένα μόνο αντικείμενο, και τα **δίπτωτα**, που δέχονται **δυο διαφορετικά αντικείμενα, ένα άμεσο και ένα έμμεσο** (αν τα δυο αυτά διαφορετικά αντικείμενα είναι σε διαφορετικές πτώσεις, τότε άμεσο είναι αυτό που βρίσκεται σε αιτιατική· αν και τα δυο βρίσκονται σε αιτιατική, τότε άμεσο είναι αυτό που φανερώνει πρόσωπο),

π.χ., οὖτοι ἄνθη ταῖς Νύμφαιας ἐπέφερον

        ἄνθη: άμεσο αντικείμενο (αιτιατική)

        ταῖς Νύμφες: έμμεσο αντικείμενο (δοτική)

        οἱ Πέρσε διδάσκουσι τούς παῖδας σωφροσύνην

        τούς παῖδας: άμεσο αντικείμενο (αιτιατική - πρόσωπο)

        σωφροσύνην: έμμεσο αντικείμενο (αιτιατική)

|  |  |
| --- | --- |
| **Άμεσο** | **Έμμεσο** |
| αιτιατική | γενική |
| Αιτιατική | Δοτική |
| Γενική | δοτική |
| Αιτιατική(προσώπου) | Αιτιατική(αφηρημένης έννοιες ή πράγματος) |

προσοχή: για να είναι δίπτωτο το ρήμα, πρέπει τα αντικείμενα να είναι πραγματικά διαφορετικά, να μη συνδέονται με κάποιο συμπλεκτικό σύνδεσμο,

π.χ., οἱ Πέρσαι διδάσκουσι τήν σωφροσύνην καί την τιμιότητα

τήν σωφροσύνην, τήν τιμιότητα: αντικείμενα του μονόπτωτου στην περίπτωση αυτή ρήματος διδάσκουσι που απλώς συνδέονται μεταξύ τους με το ΄΄και΄΄ (θα μπορούσαν να είναι και δέκα αντικείμενα στη σειρά· το ρήμα θα παρέμενε μονόπτωτο).

4.       **Το κατηγορούμενο του αντικειμένου**

-          Ορισμένα ρήματα που λειτουργούν ως συνδετικά δέχονται κατηγορούμενο που προσδιορίζει το αντικείμενο τους· συνοδεύονται δηλαδή από δυο  αιτιατικές, από τις οποίες η μία προσδιορίζει την άλλη,

Π.χ., οἱ στρατιῶται Ἀλκιβιάδην στρατηγόν εἵλοντο

(το ρήμα της πρότασης είναι το εἵλοντο και αντικείμενο του το  Ἀλκιβιάδην· όμως η λέξη στρατηγόν προσδιορίζει ακριβώς το Ἀλκιβιάδην και γι΄ αυτό λέγεται κατηγορούμενο του αντικειμένου. Αυτό φαίνεται και στη μετάφραση: οι στρατιώτες εξέλεξαν στρατηγό τον Αλκιβιάδη).